nibzard/narodne-novine-full-text-markdown huggingface dataset:
### NN 1/2021 (4.1.2021.), Pravilnik o dopuni Pravilnika o fiskalizaciji u prometu gotovinom

Ministarstvo financija

4

Na temelju članka 3. Zakona o izmjenama Zakona o fiskalizaciji u prometu gotovinom (»Narodne novine«, broj 138/20) ministar financija donosi

PRAVILNIK

O DOPUNI PRAVILNIKA O FISKALIZACIJI
 U PROMETU GOTOVINOM

Članak 1.

U Pravilniku o fiskalizaciji u prometu gotovinom (»Narodne novine«, broj 146/12, 46/17 i 70/20) iza članka 41.e dodaje se poglavlje XI.c sa člankom 41.f koji glasi:

»XI.c UTVRĐIVANJE VISINE IZNOSA BLAGAJNIČKOG MAKSIMUMA

Članak 41.f

(1) U skladu sa člankom 29. Zakona, obveznik fiskalizacije, osim onoga iz članka 28. stavka 6. Zakona, može zadržati gotov novac u blagajni na kraju radnog dana do visine blagajničkog maksimuma. Visinu blagajničkog maksimuma određuje obveznik fiskalizacije samostalno internim aktom, sukladno potrebama i uvjetima sigurnosti, a najviše do iznosa iz stavka 2. ovoga članka.

(2) Mjerila za određivanje iznosa do kojeg može glasiti blagajnički maksimum obveznika fiskalizacije je veličina obveznika fiskalizacije sukladno odredbama zakona kojim se uređuje razvoj malog gospodarstva. Temeljem toga kriterija obveznik fiskalizacije može odrediti blagajnički maksimum najviše u iznosu od:

– mikro subjekt i fizičke osobe 10.000,00 kuna,

– mali subjekt 50.000,00 kuna,

– srednji subjekt 80.000,00 kuna.

(3) Iznimno od stavka 2. ovoga članka fizička osoba, obveznik poreza na dobit visinu blagajničkog maksimuma određuje kao mikro, mali ili srednji subjekt, zavisno od veličine obveznika fiskalizacije sukladno kriterijima iz zakona kojim se uređuje razvoj malog gospodarstva.

(4) Blagajnički maksimum određuje se za obveznike fiskalizacije kao cjelinu, a u okviru toga iznosa obveznik fiskalizacije može odrediti blagajnički maksimum svojim organizacijskim dijelovima.

(5) Obveznici fiskalizacije koji prelaze mjerila koja određuju malo gospodarstvo prema zakonu kojim se uređuje razvoj malog gospodarstva, neovisno o odredbi stavka 4. ovoga članka, mogu odrediti blagajnički maksimum u iznosu do 100.000,00 kuna.

(6) Obveznik fiskalizacije koji obavlja mjenjačke poslove, neovisno o odredbama stavaka 2., 3. i 4. ovoga članka, može utvrditi blagajnički maksimum u iznosu do 100.000,00 kuna.«.

ZAVRŠNE ODREDBE

Članak 2.

Ovaj Pravilnik objavljuje se u »Narodnim novinama« i stupa na snagu dan nakon objave.

Klasa: 011-01/20-02/17
 Urbroj: 513-07-21-01-20-1
 Zagreb, 4. siječnja 2021.

Ministar financija
 dr. sc. Zdravko Marić, v. r.
### NN 1/2021 (4.1.2021.), Pravilnik o izmjenama i dopuni Pravilnika o paušalnom oporezivanju samostalnih djelatnosti​

MINISTARSTVO FINANCIJA

6

Na temelju članka 82. stavka 10. Zakona o porezu na dohodak (»Narodne novine«, br. 115/16, 106/18, 121/19, 32/20 i 138/20) ministar financija donosi

PRAVILNIK

O IZMJENAMA I DOPUNI PRAVILNIKA O PAUŠALNOM OPOREZIVANJU SAMOSTALNIH DJELATNOSTI

Članak 1.

U Pravilniku o paušalnom oporezivanju samostalnih djelatnosti (»Narodne novine«, broj 1/20), u članku 4. stavku 1. riječi: »od 12 % sukladno članku 82. stavku 5.« zamjenjuju se riječima: »od 10 % sukladno članku 82. stavku 6.«.

U stavku 9. iza riječi: »plaćanje paušalnog poreza na dohodak« dodaju se riječi: »i nastupe uvjeti«.

Članak 2.

Obrazac PO – SD mijenja se i sastavni je dio ovoga Pravilnika te se primjenjuje za 2021. godinu i nadalje.

Članak 3.

Pri utvrđivanju paušalnog poreza na dohodak za 2021. temeljem dohotka iskazanog u izvješću PO-SD za 2020., primjenjuje se članak 1. stavak 1. ovoga Pravilnika.

Članak 4.

Ovaj Pravilnik objavljuje se u »Narodnim novinama« i stupa na snagu dan nakon objave.

Klasa: 011-01/20-02/18

Urbroj: 513-07-21-01-20-1

Zagreb, 4. siječnja 2021.

Ministar financija
 dr. sc. Zdravko Marić, v. r.

![](/files/_web/sluzbeni-dio/2021/131915/images/3085.jpg)

![](/files/_web/sluzbeni-dio/2021/131915/images/5900.jpg)
### NN 1/2021 (4.1.2021.), Pravilnik o izmjenama Pravilnika o paušalnom oporezivanju djelatnosti iznajmljivanja i organiziranja smještaja u turizmu

MINISTARSTVO FINANCIJA

5

Na temelju članka 82. stavka 11. Zakona o porezu na dohodak (»Narodne novine«, br. 115/16, 106/18, 121/19, 32/20 i 138/20), ministar financija donosi

PRAVILNIK

O IZMJENAMA PRAVILNIKA O PAUŠALNOM OPOREZIVANJU DJELATNOSTI IZNAJMLJIVANJA I ORGANIZIRANJA SMJEŠTAJA U TURIZMU

Članak 1.

U Pravilniku o paušalnom oporezivanju djelatnosti iznajmljivanja i organiziranja smještaja u turizmu (»Narodne novine«, br. 1/19 i 1/20), u članku 1. riječi: »stavkom 9.« zamjenjuju se riječima: »stavkom 11.«.

Članak 2.

U članku 9. riječi: »od 12 %« zamjenjuju se riječima: »od 10 %«.

Članak 3.

U članku 16. stavku 1. riječi: »članka 5.« zamjenjuju se riječima: »članka 10.«.

Članak 4.

Ovaj Pravilnik objavljuje se u »Narodnim novinama« i stupa na snagu dan nakon objave.

Klasa: 011-01/20-02/19

Urbroj: 513-07-21-01-20-1

Zagreb, 4. siječnja 2021.

Ministar financija
 dr. sc. Zdravko Marić, v. r.
### NN 1/2021 (4.1.2021.), Odluka o iznimnom prestanku primjene pojedinih nužnih epidemioloških mjera za područje Sisačko-moslavačke županije

Stožer civilne zaštite Republike Hrvatske

13

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20) a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 2. siječnja 2021., donosi

ODLUKU

O IZNIMNOM PRESTANKU PRIMJENE POJEDINIH NUŽNIH EPIDEMIOLOŠKIH MJERA ZA PODRUČJE SISAČKO-MOSLAVAČKE ŽUPANIJE

I.

Ovom Odlukom iznimno, zbog okolnosti izazvanih potresom s epicentrom na području Sisačko-moslavačke županije, prestaje primjena nužnih epidemioloških mjera iz točke III. stavka 1. podstavaka 1. i 2. Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja (»Narodne novine« broj 141/20) za područje Sisačko-moslavačke županije.

II.

Sve osobe na području Sisačko-moslavačke županije obvezne su pridržavati se općih protuepidemijskih mjera, a osobito mjere korištenja medicinskih maski ili maski za lice u zatvorenim prostorima te na otvorenom prostoru kada nije moguće održavati fizičku distancu od najmanje 1,5 metar.

III.

Danom stupanja na snagu ove Odluke stavlja se izvan snage Odluka o uvođenju nužnih epidemioloških mjera za područje Sisačko-moslavačke županije (»Narodne novine« broj 105/20, 110/20 i 114/20).

IV.

Ova Odluka stupa na snagu danom donošenja i objavit će se u »Narodnim novinama«

Klasa: 810-06/20-01/7

Urbroj: 511-01-300-21-265

Zagreb, 2. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 1/2021 (4.1.2021.), Odluka o izmjeni Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja

STOŽER CIVILNE ZAŠTITE REPUBLIKE HRVATSKE

14

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20) a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20), članka 22.a Zakona o sustavu civilne zaštite (»Narodne novine« broj 82/15, 118/18 i 31/20) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20) i članka 57.a Zakona o trgovini (»Narodne novine« broj 87/08, 116/08, 76/09, 114/11, 68/13, 30/14, 32/19, 98/19 i 32/20) Stožer civilne zaštite Republike Hrvatske, 3. siječnja 2021., donosi

ODLUKU

O IZMJENI ODLUKE O NUŽNIM EPIDEMIOLOŠKIM MJERAMA KOJIMA SE OGRANIČAVAJU OKUPLJANJA I UVODE DRUGE NUŽNE EPIDEMIOLOŠKE MJERE I PREPORUKE RADI SPRJEČAVANJA PRIJENOSA BOLESTI COVID-19 PUTEM OKUPLJANJA

I.

U Odluci o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja (»Narodne novine« broj 141/20) u točki III. stavku 1. podstavak 21. mijenja se i glasi:

» – preporuka da se vjerski obredi kad god je to moguće prenose putem radioprograma, TV-programa ili na drugi način koji će omogućiti vjernicima da prisustvuju vjerskom obredu bez dolaska u vjerske objekte, a na dane 6. i 7. siječnja 2021. godine, iznimno od podstavka 1. ovog stavka, vjerski obredi će se održavati sukladno posebnim preporukama i uputama Hrvatskog zavoda za javno zdravstvo.«

II.

Ova Odluka objavit će se u »Narodnim novinama«, a stupa na snagu 5. siječnja 2021.

Klasa: 810-06/20-01/7

Urbroj: 511-01-300-21-266

Zagreb, 3. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 1/2021 (4.1.2021.), Pravilnik o izmjenama i dopuni Pravilnika o uvjetima i načinu prijevoza opasnih roba zrakom

MINISTARSTVO MORA, PROMETA I INFRASTRUKTURE

11

Na temelju članka 50. stavka 2. Zakona o prijevozu opasnih tvari (»Narodne novine«, br. 79/07 i 70/17), ministar mora, prometa i infrastrukture donosi

PRAVILNIK

O IZMJENAMA I DOPUNI PRAVILNIKA O UVJETIMA I NAČINU PRIJEVOZA OPASNIH ROBA ZRAKOM

Članak 1.

U Pravilniku o uvjetima i načinu prijevoza opasnih roba zrakom (»Narodne novine«, broj 21/19) u članku 6. stavak 2. mijenja se i glasi:

»(2) U zrakoplovu se ne smiju prevoziti opasne robe, osim ako je Agencija izdala izuzeće u skladu s člankom 8. ovoga Pravilnika ili koje se sukladno odredbama Tehničkih instrukcija mogu prevoziti na osnovi odobrenja koje je izdala država podrijetla, a to su:

a) opasne robe koje su identificirane u Tehničkim instrukcijama kao zabranjene za prijevoz u normalnim okolnostima i

b) zaražene žive životinje.«

Članak 2.

Iza članka 8. dodaje se novi članak 8.a koji glasi:

»Članak 8.a

(1) Agencija može odobriti izuzeća od primjene pojedinih odredaba ovoga Pravilnika i Tehničkih instrukcija i u drugim slučajevima od onih iz članka 8. ovoga Pravilnika, u slučajevima nepredviđenih hitnih operativnih okolnosti ili operativnih potreba s ograničenim trajanjem, pod uvjetom da to ne utječe negativno na razinu sigurnosti.

(2) Podnositelj zahtjeva za izuzeće dužan je uz zahtjev dostaviti procjenu rizika.

(3) Pri odobravanju izuzeća, mogu se odrediti dodatni uvjeti, odgovarajuće mjere ili kontrolni mehanizmi.«

Članak 3.

U članku 44. stavak 6. mijenja se i glasi:

»(6) Od 1. siječnja 2023. godine poslodavac i/ili pružatelj usluga osposobljavanja mora početi provoditi osposobljavanje za opasne robe i ocjenjivanje temeljeno na kompetenciji.«

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-03/89

Urbroj: 530-07-1-1-20-2

Zagreb, 30. prosinca 2020.

Ministar
 Oleg Butković, v. r.
### NN 1/2021 (4.1.2021.), Pravilnik o izmjenama Pravilnika o energetskom pregledu zgrade i energetskom certificiranju

Ministarstvo prostornoga uređenja, graditeljstva i državne imovine

12

Na temelju članka 47. Zakona o gradnji (»Narodne novine«, broj 153/13, 20/17, 39/19 i 125/19), ministar prostornoga uređenja, graditeljstva i državne imovine donosi

PRAVILNIK

O IZMJENAMA PRAVILNIKA O ENERGETSKOM PREGLEDU ZGRADE I ENERGETSKOM CERTIFICIRANJU

Članak 1.

U Pravilniku o izmjenama i dopunama Pravilnika o energetskom pregledu zgrade i energetskom certificiranju (»Narodne novine«, 90/20) u članku 24. riječi »1. siječnja 2021.« zamjenjuju se riječima »30. travnja 2021.«

Članak 2.

U Prilogu 2, koji je sastavni dio Pravilnika o izmjenama i dopunama Pravilnika o energetskom pregledu zgrade i energetskom certificiranju (»Narodne novine«, broj 90/20), riječ: »TPRUETZZ21« zamjenjuje se riječju: »TPRUETZZ«.

Članak 3.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 360-01/20-12/3

Urbroj: 531-04-3-20-23

Zagreb, 23. prosinca 2020.

Ministar
 Darko Horvat, v. r.
### NN 1/2021 (4.1.2021.), Odluka o imenovanju sudaca Županijskog suda u Sisku

Državno sudbeno vijeće

15

Na temelju članka 55. stavak 6. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – u daljnjem dijelu teksta – ZDSV), Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća te Nevena Cambja, Antuna Dominka, Gordane Jalšovečki, prof. dr. sc. Igora Glihe, Gorana Goluže, Mirte Matić, Lidije Vidjak i prof. dr. sc. Maria Vinkovića članova Vijeća, na 36. sjednici, održanoj 9. srpnja 2020., donijelo je

ODLUKU

Za suce Županijskog suda u Sisku imenuju se IVANČICA CVITANOVIĆ, sutkinja Općinskog kaznenog suda u Zagrebu, mr. sc. ZORISLAV KALEB, sudac Općinskog kaznenog suda u Zagrebu i BOŽENA PERIĆ, sutkinja Općinskog suda u Sisku.

Broj: IS-27/20-9

Zagreb, 9. srpnja 2020.

Predsjednik
 Darko Milković, v. r.
### NN 1/2021 (4.1.2021.), Odluka o imenovanju sutkinje Županijskog suda u Zadru

DRŽAVNO SUDBENO VIJEĆE

16

Na temelju članka 55. stavak 1. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – u daljnjem dijelu teksta – ZDSV), Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća te Nevena Cambja, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, Lidije Vidjak i prof. dr. sc. Maria Vinkovića, članova Vijeća, na 38. sjednici, održanoj 27. kolovoza 2020., donijelo je

ODLUKU

Za sutkinju Županijskog suda u Zadru imenuje se IVA LOVRIN, sutkinja Općinskog suda u Zadru.

Broj: IS-9/20-9

Zagreb, 27. kolovoza 2020.

Predsjednik
 Državnog sudbenog vijeća
 Darko Milković, v. r.
### NN 1/2021 (4.1.2021.), Odluka o imenovanju sutkinje Županijskog suda u Šibeniku

DRŽAVNO SUDBENO VIJEĆE

17

Na temelju članka 55. stavak 6. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – u daljnjem dijelu teksta – ZDSV), Državno sudbeno vijeće (dalje u tekstu Vijeće), sastavljeno od Darka Milkovića, predsjednika Vijeća te Nevena Cambja, Antuna Dominka, Gordane Jalšovečki, prof. dr. sc. Igora Glihe, Gorana Goluže, Mirte Matić, Lidije Vidjak i prof. dr. sc. Maria Vinkovića članova Vijeća, na 38. sjednici, održanoj 27. kolovoza 2020., donijelo je

ODLUKU

Za sutkinju Županijskog suda u Šibeniku imenuje se DIJANA JAKOLIŠ, sutkinja Općinskog suda u Šibeniku.

Broj: IS-6/20-14

Zagreb, 27. kolovoza 2020.

Predsjednik
 Darko Milković, v. r.
### NN 1/2021 (4.1.2021.), Odluka o proglašenju Dana žalosti u Republici Hrvatskoj povodom tragičnog stradanja osmero mladih pripadnika hrvatskog naroda u Bosni i Hercegovini

VLADA REPUBLIKE HRVATSKE

2

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), Vlada Republike Hrvatske je na sjednici održanoj 4. siječnja 2021. donijela

ODLUKU

O PROGLAŠENJU DANA ŽALOSTI U REPUBLICI HRVATSKOJ POVODOM TRAGIČNOG STRADANJA OSMERO MLADIH PRIPADNIKA HRVATSKOG NARODA U BOSNI I HERCEGOVINI

I.

Vlada Republike Hrvatske proglašava utorak, 5. siječnja 2021., Danom žalosti u Republici Hrvatskoj povodom tragičnog stradanja osmero mladih pripadnika hrvatskog naroda u Bosni i Hercegovini, koji su izgubili život uslijed nesretnog slučaja na području Posušja u novogodišnjoj noći.

II.

Dan žalosti označava se obveznim isticanjem zastave Republike Hrvatske na pola koplja na svim zgradama u kojima su smještena tijela državne vlasti i tijela jedinica lokalne i područne (regionalne) samouprave, te zgradama u kojima je sjedište ili se obavlja djelatnost pravnih osoba, odnosno u kojima fizičke osobe obavljaju samostalnu djelatnost.

III.

Na Dan žalosti ne mogu se održavati zabavne priredbe.

Pravne osobe koje obavljaju televizijsku i radijsku djelatnost svoje programe prilagodit će obilježavanju Dana žalosti, osobito na način da će emitirati programe koji po svojoj naravi odgovaraju obilježavanju tog dana.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/21-04/05

Urbroj: 50301-21/21-21-2

Zagreb, 4. siječnja 2021.

Predsjednik
 mr. sc. Andrej Plenković, v. r.
### NN 1/2021 (4.1.2021.), Odluka o proglašenju katastrofe na području pogođenom potresom

Vlada Republike Hrvatske

1

Na temelju članka 22. stavka 3. i članka 54. stavka 1. Zakona o sustavu civilne zaštite (»Narodne novine«, br. 82/15., 118/18. i 31/20.), Vlada Republike Hrvatske je na sjednici održanoj 4. siječnja 2021. donijela

ODLUKU

O PROGLAŠENJU KATASTROFE NA PODRUČJU POGOĐENOM POTRESOM

I.

Vlada Republike Hrvatske na prijedlog potpredsjednika Vlade Republike Hrvatske i ministra unutarnjih poslova proglašava katastrofu uzrokovanu potresom za područje Sisačko-moslavačke, Zagrebačke i Karlovačke županije.

II.

Slijedom proglašene katastrofe, po ovlasti predsjednika Vlade Republike Hrvatske, rukovođenje radom Stožera civilne zaštite Republike Hrvatske u dijelu koji se odnosi na otklanjanje posljedica katastrofe uzrokovane potresom na području Sisačko-moslavačke, Zagrebačke i Karlovačke županije, preuzima potpredsjednik Vlade Republike Hrvatske i ministar hrvatskih branitelja Tomo Medved.

III.

Načelnik Stožera civilne zaštite Republike Hrvatske, potpredsjednik Vlade Republike Hrvatske i ministar unutarnjih poslova dr. sc. Davor Božinović, u odnosu na sve ostale mjere i aktivnosti Stožera civilne zaštite Republike Hrvatske zadržava svoje ovlasti.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/21-04/02

Urbroj: 50301-29/09-21-1

Zagreb, 4. siječnja 2021.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o razrješenju glavnog tajnika Ministarstva financija

VLADA REPUBLIKE HRVATSKE

30

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 46. stavka 2. Zakona o sustavu državne uprave (»Narodne novine«, broj 66/19) i članka 74.a stavka 1. Zakona o državnim službenicima (»Narodne novine«, br. 92/05, 107/07, 27/08, 34/11, 49/11, 150/11, 34/12, 49/12 – pročišćeni tekst, 37/13, 38/13, 138/15 – Odluka Ustavnog suda Republike Hrvatske, 61/17, 70/19 i 98/19), Vlada Republike Hrvatske je na sjednici održanoj 30. prosinca 2020. donijela

RJEŠENJE

O RAZRJEŠENJU GLAVNOG TAJNIKA MINISTARSTVA FINANCIJA

Razrješuje se ZVONKO ŠAKIĆ položaja glavnog tajnika Ministarstva financija, s danom 31. prosinca 2020., radi odlaska u mirovinu.

Klasa: UP/I 080-02/20-02/182
 Urbroj: 50301-15/07-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o razrješenju predsjednice, zamjenika predsjednice i člana Nadzornog odbora Financijske agencije

VLADA REPUBLIKE HRVATSKE

31

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 11. stavka 2. Zakona o Financijskoj agenciji (»Narodne novine«, br. 117/01, 60/04 i 42/05), Vlada Republike Hrvatske je na sjednici održanoj 30. prosinca 2020. donijela

RJEŠENJE

O RAZRJEŠENJU PREDSJEDNICE, ZAMJENIKA PREDSJEDNICE I ČLANA NADZORNOG ODBORA FINANCIJSKE AGENCIJE

1. Razrješuje se mr. sc. IVANA RADELJAK NOVAKOVIĆ dužnosti predsjednice Nadzornog odbora Financijske agencije, zbog isteka mandata.

2. Razrješuje se MILAN KOVAČ dužnosti zamjenika predsjednice Nadzornog odbora Financijske agencije, zbog isteka mandata.

3. Razrješuje se dr. sc. DAVOR MIKULIĆ dužnosti člana Nadzornog odbora Financijske agencije, zbog isteka mandata.

Klasa: 080-02/20-02/189
 Urbroj: 50301-15/28-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o imenovanju predsjednice, zamjenika predsjednice i dijela članova Nadzornog odbora Financijske agencije

VLADA REPUBLIKE HRVATSKE

32

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 11. stavka 2. Zakona o Financijskoj agenciji (»Narodne novine«, br. 117/01, 60/04 i 42/05), a u vezi sa člankom 8. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (»Narodne novine«, broj 12/19), Vlada Republike Hrvatske je na sjednici održanoj 30. prosinca 2020. donijela

RJEŠENJE

O IMENOVANJU PREDSJEDNICE, ZAMJENIKA PREDSJEDNICE I DIJELA ČLANOVA NADZORNOG ODBORA FINANCIJSKE AGENCIJE

1. Imenuje se mr. sc. IVANA RADELJAK NOVAKOVIĆ predsjednicom Nadzornog odbora Financijske agencije.

2. Imenuje se MILAN KOVAČ zamjenikom predsjednice Nadzornog odbora Financijske agencije.

3. Za članove Nadzornog odbora Financijske agencije, imenuju se:

– ZVONKO ŠAKIĆ

– dr. sc. DAVOR MIKULIĆ.

Klasa: 080-02/20-01/187
 Urbroj: 50301-15/28-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o razrješenju člana Nacionalnog odbora za preventivnu zaštitu i gašenje požara

VLADA REPUBLIKE HRVATSKE

33

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 16. stavka 5. Zakona o vatrogastvu (»Narodne novine«, broj 125/19), Vlada Republike Hrvatske je na sjednici održanoj 30. prosinca 2020. donijela

RJEŠENJE

O RAZRJEŠENJU ČLANA NACIONALNOG ODBORA ZA PREVENTIVNU ZAŠTITU I GAŠENJE POŽARA

Razrješuje se general-bojnik KREŠO TUŠKAN dužnosti člana Nacionalnog odbora za preventivnu zaštitu i gašenje požara, na koju je imenovan kao predstavnik Ministarstva obrane.

Klasa: 080-02/20-02/192
 Urbroj: 50301-15/07-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o imenovanju člana Nacionalnog odbora za preventivnu zaštitu i gašenje požara

VLADA REPUBLIKE HRVATSKE

34

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 16. stavka 5. Zakona o vatrogastvu (»Narodne novine«, broj 125/19), Vlada Republike Hrvatske je na sjednici održanoj 30. prosinca 2020. donijela

RJEŠENJE

O IMENOVANJU ČLANA NACIONALNOG ODBORA ZA PREVENTIVNU ZAŠTITU I GAŠENJE POŽARA

Imenuje se brigadni general IVAN TURKALJ članom Nacionalnog odbora za preventivnu zaštitu i gašenje požara, kao predstavnik Ministarstva obrane.

Klasa: 080-02/20-01/188
 Urbroj: 50301-15/07-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o razrješenju člana Stožera civilne zaštite Republike Hrvatske

VLADA REPUBLIKE HRVATSKE

35

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 22. stavka 1. Zakona o sustavu civilne zaštite (»Narodne novine«, br. 82/15, 118/18 i 31/20), Vlada Republike Hrvatske je na sjednici održanoj 30. prosinca 2020. donijela

RJEŠENJE

O RAZRJEŠENJU ČLANA STOŽERA CIVILNE ZAŠTITE REPUBLIKE HRVATSKE

Razrješuje se MARIJAN GAŠPARAC dužnosti člana Stožera civilne zaštite Republike Hrvatske, na koju je imenovan kao predstavnik Ministarstva za demografiju, obitelj, mlade i socijalnu politiku, na osobni zahtjev.

Klasa: 080-02/20-02/190
 Urbroj: 50301-15/28-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Rješenje o imenovanju članice Stožera civilne zaštite Republike Hrvatske

VLADA REPUBLIKE HRVATSKE

36

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 22. stavka 1. Zakona o sustavu civilne zaštite (»Narodne novine«, br. 82/15, 118/18 i 31/20), Vlada Republike Hrvatske je na sjednici održanoj 30. prosinca 2020. donijela

RJEŠENJE

O IMENOVANJU ČLANICE STOŽERA CIVILNE ZAŠTITE REPUBLIKE HRVATSKE

Imenuje se ZVJEZDANA BOGDANOVIĆ članicom Stožera civilne zaštite Republike Hrvatske, kao predstavnica Ministarstva rada, mirovinskoga sustava, obitelji i socijalne politike.

Klasa: 080-02/20-01/189
 Urbroj: 50301-15/28-20-02
 Zagreb, 30. prosinca 2020.

Predsjednik
 mr. sc. Andrej Plenković, v. r.
### NN 2/2021 (8.1.2021.), Odluka o dodjeli odlikovanja Reda hrvatskog trolista, za osobite zasluge za Republiku Hrvatsku stečene u ratu i u iznimnim okolnostima u miru

PREDSJEDNIK REPUBLIKE HRVATSKE

22

Na temelju članka 98. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 05/14. – Odluka Ustavnog suda Republike Hrvatske) i članaka 2., 3. i 20. Zakona o odlikovanjima i priznanjima Republike Hrvatske (»Narodne novine« broj 20/95., 57/06., 141/06. i 118/19), a na prijedlog Državnog povjereništva za odlikovanja i priznanja Republike Hrvatske, donosim

ODLUKU

O DODJELI ODLIKOVANJA

Redom hrvatskog trolista, za osobite zasluge za Republiku Hrvatsku stečene u ratu i u iznimnim okolnostima u miru, odlikuju se

1. brigadir DRAGAN (Štefan) HODAK

2. pukovnik VESELKO (Ivan) KARAČIĆ

3. bojnik MILAN (Bariša) PRSKALO.

Klasa: 060-03/20-16/07

Urbroj: 71-03-01/3-20-01

Zagreb, 2. prosinca 2020.

Predsjednik
 Republike Hrvatske
 Zoran Milanović, v. r.
### NN 2/2021 (8.1.2021.), Odluka o dodjeli odlikovanja Reda hrvatskog pletera, za osobiti doprinos razvitku i ugledu Republike Hrvatske i dobrobiti njezinih građana

PREDSJEDNIK REPUBLIKE HRVATSKE

23

Na temelju članka 98. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 05/14. – Odluka Ustavnog suda Republike Hrvatske) i članaka 2., 3. i 21. Zakona o odlikovanjima i priznanjima Republike Hrvatske (»Narodne novine« broj 20/95., 57/06., 141/06. i 118/19.), a na prijedlog Državnog povjereništva za odlikovanja i priznanja Republike Hrvatske, donosim

ODLUKU

O DODJELI ODLIKOVANJA

Redom hrvatskog pletera, za osobiti doprinos razvitku i ugledu Republike Hrvatske i dobrobiti njezinih građana, odlikuju se

1. pukovnik ALEN (Slavko) LENCUR

2. pukovnik MARINKO (Franjo) IVANKOVIĆ

3. pukovnik DOMAGOJ (Augustin) FRANIĆ

4. bojnik BORIS (Mladen) VRANJEŠ

5. satnica SANELA (Zvonko) LAŽETA

6. časnički namjesnik VEDRAN (Miroslav) BEZMALINOVIĆ

7. narednik DAMIR (Marko) VULAKOVIĆ.

Klasa: 060-03/20-17/13

Urbroj: 71-03-01/3-20-01

Zagreb, 2. prosinca 2020.

Predsjednik
 Republike Hrvatske
 Zoran Milanović, v. r.
### NN 2/2021 (8.1.2021.), Odluka o dodjeli odlikovanja Spomenica domovinske zahvalnosti brigadiru Željku (Ante) Beliću

PREDSJEDNIK REPUBLIKE HRVATSKE

24

Na temelju članka 98. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 05/14. – Odluka Ustavnog suda Republike Hrvatske) i članaka 2., 3. i 23. Zakona o odlikovanjima i priznanjima Republike Hrvatske (»Narodne novine« broj 20/95., 57/06., 141/06. i 118/19.), a na prijedlog Državnog povjereništva za odlikovanja i priznanja Republike Hrvatske, donosim

ODLUKU

O DODJELI ODLIKOVANJA

Spomenicom domovinske zahvalnosti, za časnu i uzornu službu, odlikuje se brigadir ŽELJKO (Ante) BELIĆ.

Klasa: 060-03/20-19/06

Urbroj: 71-03-01/3-20-01

Zagreb, 2. prosinca 2020.

Predsjednik
 Republike Hrvatske
 Zoran Milanović, v. r.
### NN 2/2021 (8.1.2021.), Odluka o dodjeli medalje »Iznimni pothvat« vojniku Daliboru (Željkovom) Markoviću

PREDSJEDNIK REPUBLIKE HRVATSKE

25

Na temelju članka 98. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 05/14. – Odluka Ustavnog suda Republike Hrvatske) i članka 2. stavka 1. točke 4. Odluke o ustanovljenju medalja za sudjelovanje u vojno-redarstvenim operacijama i u iznimnim pothvatima (»Narodne novine« broj 60/95. i 14/96.), a na prijedlog ministra obrane, donosim

ODLUKU

kojom se dodjeljuje

MEDALJA »IZNIMNI POTHVAT«

vojniku DALIBORU (Željkovom) MARKOVIĆU za iznimne zasluge i iskazanu visoku požrtvovnost prilikom spašavanja ljudskih života i imovine.

Klasa: 061-01/20-04/01

Urbroj: 71-03-01/3-20-01

Zagreb, 2. prosinca 2020.

Predsjednik Republike
 i vrhovni zapovjednik
 Oružanih snaga
 Zoran Milanović, v. r.
### NN 2/2021 (8.1.2021.), Odluka o izmjeni Odluke o uvođenju nužnih epidemioloških mjera za područje Varaždinske županije

Stožer civilne zaštite Republike Hrvatske

45

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20) Stožer civilne zaštite Republike Hrvatske, 8. siječnja 2021., donosi

ODLUKU

O IZMJENI ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE VARAŽDINSKE ŽUPANIJE

I.

Na prijedlog Stožera civilne zaštite Varaždinske županije u Odluci o uvođenju nužnih epidemioloških mjera za područje Varaždinske županije (»Narodne novine« broj 134/20 i 141/20) točka IV. mijenja se i glasi:

»Nužne epidemiološke mjere iz ove Odluke određuju se u trajanju do 31. siječnja 2021.«

II.

Ova Odluka objavit će se u »Narodnim novinama«, a stupa na snagu 9. siječnja 2021.

Klasa: 810-06/20-01/7

Urbroj: 511-01-300-20-267

Zagreb, 8. siječnja 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 2/2021 (8.1.2021.), Odluka o izmjeni Odluke o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja

STOŽER CIVILNE ZAŠTITE REPUBLIKE HRVATSKE

46

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20), članka 22.a Zakona o sustavu civilne zaštite (»Narodne novine« broj 82/15, 118/18 i 31/20) te članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20) i članka 57.a Zakona o trgovini (»Narodne novine« broj 87/08,116/08, 76/09, 114/11, 68/13, 30/14, 32/19, 98/19 i 32/20) Stožer civilne zaštite Republike Hrvatske, 8. siječnja 2021., donosi

ODLUKU

O IZMJENI ODLUKE O NUŽNIM EPIDEMIOLOŠKIM MJERAMA KOJIMA SE OGRANIČAVAJU OKUPLJANJA I UVODE DRUGE NUŽNE EPIDEMIOLOŠKE MJERE I PREPORUKE RADI SPRJEČAVANJA PRIJENOSA BOLESTI COVID-19 PUTEM OKUPLJANJA

I.

U Odluci o nužnim epidemiološkim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja (»Narodne novine« broj 141/20 i 1/21) točka VIII. mijenja se i glasi:

»Nužne epidemiološke mjere iz ove Odluke određuju se u trajanju do 31. siječnja 2021.«

II.

Ova Odluka objavit će se u »Narodnim novinama«, a stupa na snagu 9. siječnja 2021.

Klasa: 810-06/20-01/7

Urbroj: 511-01-300-21-268

Zagreb, 8. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 2/2021 (8.1.2021.), Odluka o izmjeni Odluke o načinu organizacije javnog prijevoza putnika radi sprječavanja širenja bolesti COVID-19

STOŽER CIVILNE ZAŠTITE REPUBLIKE HRVATSKE

48

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20) Stožer civilne zaštite Republike Hrvatske, 8. siječnja 2021., donosi

ODLUKU

O IZMJENI ODLUKE O NAČINU ORGANIZACIJE JAVNOG PRIJEVOZA PUTNIKA RADI SPRJEČAVANJA ŠIRENJA BOLESTI COVID-19

I.

U Odluci o načinu organizacije javnog prijevoza putnika radi sprječavanja širenja bolesti COVID-19 (»Narodne novine« broj 143/20) točka V. mijenja se i glasi:

»Nužne epidemiološke mjere iz ove Odluke određuju se u trajanju do 31. siječnja 2021.«

II.

Ova Odluka objavit će se u »Narodnim novinama«, a stupa na snagu 9. siječnja 2021.

Klasa: 810-06/20-01/7

Urbroj: 511-01-300-20-270

Zagreb, 8. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 2/2021 (8.1.2021.), Odluka o izmjenama Odluke o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima

STOŽER CIVILNE ZAŠTITE REPUBLIKE HRVATSKE

47

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20)) Stožer civilne zaštite Republike Hrvatske, 8. siječnja 2021. godine, donosi

ODLUKU

O IZMJENAMA ODLUKE O UVOĐENJU POSEBNE ORGANIZACIJE RADA ZA DJELATNOST TRGOVINE KOJA SE OBAVLJA U PRODAVAONICAMA I TRGOVAČKIM CENTRIMA

I.

U Odluci o uvođenju posebne organizacije rada za djelatnost trgovine koja se obavlja u prodavaonicama i trgovačkim centrima (»Narodne novine« broj 138/20) u točki V. iza riječi: »popusti« briše se zarez i riječi: »predblagdanske nabave«.

II.

Točka X. mijenja se i glasi:

»Nužne epidemiološke mjere iz ove Odluke određuju se u trajanju do 31. siječnja 2021.«

III.

Ova Odluka objavit će se u »Narodnim novinama«, a stupa na snagu 9. siječnja 2021.

Klasa: 810-06/20-01/7

Urbroj: 511-01-300-20-269

Zagreb, 8. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 2/2021 (8.1.2021.), Odluka o odobrenju plaćenog dopusta državnim službenicima i namještenicima te službenicima i namještenicima u javnim službama s područja pogođenog potresom

VLADA REPUBLIKE HRVATSKE

28

Na temelju članka 1. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), Vlada Republike Hrvatske je na sjednici održanoj 7. siječnja 2021. donijela

ODLUKU

O ODOBRENJU PLAĆENOG DOPUSTA DRŽAVNIM SLUŽBENICIMA I NAMJEŠTENICIMA TE SLUŽBENICIMA I NAMJEŠTENICIMA U JAVNIM SLUŽBAMA S PODRUČJA POGOĐENOG POTRESOM

I.

Državnim službenicima i namještenicima te službenicima i namještenicima u javnim službama (u daljnjem tekstu: službenici i namještenici), s prebivalištem na području Sisačko-moslavačke, Zagrebačke i Karlovačke županije na kojem je proglašena katastrofa uzrokovana potresom od 29. prosinca 2020., odobrava se plaćeni dopust u trajanju od deset radnih dana, radi otklanjanja posljedica potresa, neovisno o odredbama kolektivnih ugovora.

II.

Plaćeni dopust iz točke I. ove Odluke može se koristiti tijekom 2021.

III.

Odluku o korištenju plaćenog dopusta iz točke I. ove Odluke donosi čelnik tijela, vodeći računa o zahtjevu službenika i namještenika i potrebama službe.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/21-04/07

Urbroj: 50301-21/21-21-2

Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 2/2021 (8.1.2021.), Odluka o davanju naknadne suglasnosti na Statut Hrvatskog registra brodova

VLADA REPUBLIKE HRVATSKE

29

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 15. Zakona o Hrvatskom registru brodova (»Narodne novine«, br. 81/96., 76/13. i 62/20.), Vlada Republike Hrvatske je na sjednici održanoj 7. siječnja 2021. donijela

ODLUKU

O DAVANJU NAKNADNE SUGLASNOSTI NA STATUT HRVATSKOG REGISTRA BRODOVA

I.

Daje se naknadna suglasnost na Statut Hrvatskog registra brodova, u tekstu koji je donijelo Upravno vijeće Hrvatskog registra brodova, na 92. sjednici, održanoj 17. rujna 2020.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/20-04/487

Urbroj: 50301-05/20-21-2

Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 2/2021 (8.1.2021.), Odluka o dodjeli odlikovanja Reda kneza Branimira s ogrlicom Njegovoj Ekscelenciji Williamu Robertu Kohorstu

PREDSJEDNIK REPUBLIKE HRVATSKE

21

Na temelju odredbe članka 98. stavka 1. podstavka 5. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 05/14 – Odluka Ustavnog suda Republike Hrvatske) i odredbe članka 2., 3. i 11. Zakona o odlikovanjima i priznanjima Republike Hrvatske (»Narodne novine«, broj 20/95, 57/06 i 141/06 i 118/19), donosim

ODLUKU

O DODJELI ODLIKOVANJA

Redom kneza Branimira s ogrlicom, za izniman doprinos razvijanju dobrih i prijateljskih odnosa između Republike Hrvatske i Sjedinjenih Američkih Država, odlikuje se

Njegova Ekscelencija WILLIAM ROBERT KOHORST.

Klasa: 060-04/20-06/06
 Urbroj: 71-01-01-02/5-20-01
 Zagreb, 30. prosinca 2020.

Predsjednik
 Republike Hrvatske
 Zoran Milanović, v. r.
### NN 3/2021 (13.1.2021.), Rješenje o imenovanju državnog tajnika u Ministarstvu poljoprivrede

Vlada Republike Hrvatske

54

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 46. stavka 1. Zakona o sustavu državne uprave (»Narodne novine«, broj 66/19.), Vlada Republike Hrvatske je na sjednici održanoj 7. siječnja 2021. donijela

RJEŠENJE

O IMENOVANJU DRŽAVNOG TAJNIKA U MINISTARSTVU POLJOPRIVREDE

Imenuje se ŠIME MRŠIĆ državnim tajnikom u Ministarstvu poljoprivrede.

Klasa: UP/I 080-02/21-01/01
 Urbroj: 50301-15/07-21-02
 Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 3/2021 (13.1.2021.), Rješenje o imenovanju glavnog tajnika Ministarstva znanosti i obrazovanja

VLADA REPUBLIKE HRVATSKE

55

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.), članka 46. stavka 2. Zakona o sustavu državne uprave (»Narodne novine«, broj 66/19.) i članka 74.a stavka 1. Zakona o državnim službenicima (»Narodne novine«, br. 92/05., 107/07., 27/08., 34/11., 49/11., 150/11., 34/12., 49/12. – pročišćeni tekst, 37/13., 38/13., 138/15. – Odluka Ustavnog suda Republike Hrvatske, 61/17., 70/19. i 98/19.), Vlada Republike Hrvatske je na sjednici održanoj 7. siječnja 2021. donijela

RJEŠENJE

O IMENOVANJU GLAVNOG TAJNIKA MINISTARSTVA ZNANOSTI I OBRAZOVANJA

Imenuje se mr. sc. GORAN KOLARIĆ glavnim tajnikom Ministarstva znanosti i obrazovanja, na razdoblje od četiri godine.

Klasa: UP/I 080-02/21-01/02
 Urbroj: 50301-15/07-21-02
 Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 3/2021 (13.1.2021.), Rješenje o razrješenju predsjednice i dijela članova Upravnog vijeća Hrvatskog zavoda za norme

VLADA REPUBLIKE HRVATSKE

56

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 7. stavka 4. Uredbe o osnivanju Hrvatskog zavoda za norme (»Narodne novine«, br. 154/04., 44/05., 30/10., 34/12. i 79/12.), Vlada Republike Hrvatske je na sjednici održanoj 7. siječnja 2021. donijela

RJEŠENJE

O RAZRJEŠENJU PREDSJEDNICE I DIJELA ČLANOVA UPRAVNOG VIJEĆA HRVATSKOG ZAVODA ZA NORME

1. Razrješuje se NATAŠA MIKUŠ ŽIGMAN dužnosti predsjednice Upravnog vijeća Hrvatskog zavoda za norme, na koju je imenovana kao predstavnica ministarstva nadležnog za poslove gospodarstva, zbog isteka mandata.

2. Razrješuju se dužnosti članovi Upravnog vijeća Hrvatskog zavoda za norme, zbog isteka mandata:

– ZVONIMIR NOVAK, na koju je imenovan kao predstavnik ministarstva nadležnog za poslove gospodarstva

– mr. sc. MIRELA ZEČEVIĆ, na koju je imenovana kao predstavnica ministarstva nadležnog za poslove gospodarstva.

Klasa: 080-02/21-02/09
 Urbroj: 50301-15/07-21-02
 Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 3/2021 (13.1.2021.), Rješenje o imenovanju predsjednice i dijela članova Upravnog vijeća Hrvatskog zavoda za norme

VLADA REPUBLIKE HRVATSKE

57

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 7. stavka 4. Uredbe o osnivanju Hrvatskog zavoda za norme (»Narodne novine«, br. 154/04., 44/05., 30/10., 34/12. i 79/12.), Vlada Republike Hrvatske je na sjednici održanoj 7. siječnja 2021. donijela

RJEŠENJE

O IMENOVANJU PREDSJEDNICE I DIJELA ČLANOVA UPRAVNOG VIJEĆA HRVATSKOG ZAVODA ZA NORME

1. Imenuje se NATAŠA MIKUŠ ŽIGMAN, predstavnica ministarstva nadležnog za poslove gospodarstva, predsjednicom Upravnog vijeća Hrvatskog zavoda za norme.

2. Za članove Upravnog vijeća Hrvatskog zavoda za norme, imenuju se:

– NINA ČULINA, predstavnica ministarstva nadležnog za poslove gospodarstva

– TOMISLAV CURMAN, predstavnik ministarstva nadležnog za poslove gospodarstva.

Klasa: 080-02/21-01/10
 Urbroj: 50301-15/07-21-02
 Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 3/2021 (13.1.2021.), Rješenje o razrješenju člana Upravnog vijeća Hrvatskog zavoda za zdravstveno osiguranje

VLADA REPUBLIKE HRVATSKE

58

Na temelju članka 31. stavka 4. Zakona o Vladi Republike Hrvat­ske (»Narodne novine«, br. 150/11., 119/14., 93/16. i 116/18.) i članka 102. stavka 2. Zakona o obveznom zdravstvenom osiguranju (»Narodne novine«, br. 80/13., 137/13. i 98/19.), Vlada Republike Hrvatske je na sjednici održanoj 7. siječnja 2021. donijela

RJEŠENJE

O RAZRJEŠENJU ČLANA UPRAVNOG VIJEĆA HRVATSKOG ZAVODA ZA ZDRAVSTVENO OSIGURANJE

Razrješuje se DAMIR BOJČIĆ dužnosti člana Upravnog vijeća Hrvatskog zavoda za zdravstveno osiguranje, kao predstavnik radnika Zavoda, zbog isteka mandata.

Klasa: 080-02/21-02/10
 Urbroj: 50301-15/28-21-02
 Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 3/2021 (13.1.2021.), Rješenje o imenovanju člana Upravnog vijeća Hrvatskog zavoda za zdravstveno osiguranje

VLADA REPUBLIKE HRVATSKE

59

Na temelju članka 31. stavka 4. Zakona o Vladi Republike Hrvat­ske (»Narodne novine«, br. 150/11., 119/14., 93/16. i 116/18.) i članka 102. stavka 2. Zakona o obveznom zdravstvenom osiguranju (»Narodne novine«, br. 80/13., 137/13. i 98/19.), Vlada Republike Hrvatske je na sjednici održanoj 7. siječnja 2021. donijela

RJEŠENJE

O IMENOVANJU ČLANA UPRAVNOG VIJEĆA HRVATSKOG ZAVODA ZA ZDRAVSTVENO OSIGURANJE

Imenuje se ANTUN GULJAŠ članom Upravnog vijeća Hrvatskog zavoda za zdravstveno osiguranje, kao predstavnik radnika Zavoda.

Klasa: 080-02/21-01/12
 Urbroj: 50301-15/28-21-02
 Zagreb, 7. siječnja 2021.

Predsjednik
 mr. sc. Andrej Plenković, v. r.
### NN 3/2021 (13.1.2021.), Plan prijma u državnu službu Državnog ureda za reviziju za 2021.

Državni ured za reviziju

66

Na temelju odredaba članaka 16. i 27. Zakona o Državnom uredu za reviziju (»Narodne novine« 25/19) i članka 43. stavka 2. točka c. Zakona o državnim službenicima (»Narodne novine« 92/05, 142/06, 77/07, 107/07, 27/08, 34/11, 49/11, 150/11, 34/12, 49/12 – pročišćeni tekst, 37/13, 38/13, 1/15, 138/15, 61/17, 70/19 i 98/19), a sukladno Državnom proračunu Republike Hrvatske za 2021. godinu (»Narodne novine« 135/20), glavni državni revizor donosi

PLAN PRIJMA

U DRŽAVNU SLUŽBU DRŽAVNOG UREDA
 ZA REVIZIJU ZA 2021.

I.

Ovim Planom prijma utvrđuje se prijam u državnu službu državnih revizora i službenika u Državni ured za reviziju tijekom 2021.

II.

Utvrđuje se da je Pravilnikom o unutarnjem redu Državnog ureda za reviziju predviđeno zapošljavanje ukupno 370 zaposlenika, a zaposleno je 284 zaposlenika.

III.

U Državnom uredu za reviziju u 2021. planira se prijam na neodređeno vrijeme:

– 13 (trinaest) revizora/revizorica – službenik/službenica sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem

– 5 (pet) – službenika/službenica sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem

– 1 (jedan) službenik/službenica sa završenim preddiplomskim sveučilišnim studijem ili stručnim studijem u trajanju od najmanje tri godine

– 6 (šest) službenika/službenica srednje stručne spreme.

IV.

Na temelju ovog Plana prijma slobodna radna mjesta popunjavat će se putem javnog natječaja koji će biti posebno objavljen i premještaja.

V.

Financijska sredstva za planirani prijam u državnu službu, u skladu s odredbama članka 4. stavka 1. i 2. Zakona o Državnom uredu za reviziju, planirana su Financijskim planom Državnog ureda za reviziju za 2021. i osigurana u Državnom proračunu Republike Hrvatske za 2021. godinu.

VI.

Ovaj Plan prijma stupa na snagu danom objave, a objavit će se u »Narodnim novinama« i na mrežnim stranicama Ministarstva pravosuđa i uprave i Državnog ureda za reviziju.

Klasa: 112-01/20-01/31
 Urbroj: 613-01-01-21-1
 Zagreb, 7. siječnja 2021.

Glavni državni revizor
 mr. Ivan Klešić, dipl. oec., v. r.
### NN 3/2021 (13.1.2021.), Odluka o izmjeni Odluke o uvođenju nužne epidemiološke mjere zabrane posjeta domovima za starije i nemoćne osobe te korisnicima drugih ustanova koje pružaju uslugu smještaja u sustavu socijalne skrbi na području Zadarske županije

Stožer civilne zaštite Republike Hrvatske

63

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 13. siječnja 2021., donosi

ODLUKU

O IZMJENI ODLUKE O UVOĐENJU NUŽNE EPIDEMIOLOŠKE MJERE ZABRANE POSJETA DOMOVIMA ZA STARIJE I NEMOĆNE OSOBE TE KORISNICIMA DRUGIH USTANOVA KOJE PRUŽAJU USLUGU SMJEŠTAJA U SUSTAVU SOCIJALNE SKRBI NA PODRUČJU ZADARSKE ŽUPANIJE

I.

Na prijedlog Stožera civilne zaštite Zadarske županije u Odluci o uvođenju nužne epidemiološke mjere zabrane posjeta domovima za starije i nemoćne osobe te korisnicima drugih ustanova koje pružaju uslugu smještaja u sustavu socijalne skrbi za područje Zadarske županije (»Narodne novine« broj 120/20, 131/20 i 147/20) točka II. mijenja se i glasi:

»Nužna epidemiološka mjera iz ove Odluke određuju se u trajanju do 31. siječnja 2021.«

II.

Ova Odluka objavit će se u »Narodnim novinama«, a stupa na snagu 14. siječnja 2021.

Klasa: 810-06/20-01/7

Urbroj: 511-01-300-20-271

Zagreb, 13. siječnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 3/2021 (13.1.2021.), Indeks proizvođačkih cijena industrijskih proizvoda na domaćem tržištu u prosincu 2020.

Državni zavod za statistiku

65

Državni zavod za statistiku objavljuje

INDEKS

PROIZVOĐAČKIH CIJENA INDUSTRIJSKIH PROIZVODA NA DOMAĆEM TRŽIŠTU U PROSINCU 2020.

Indeks proizvođačkih cijena industrijskih proizvoda na domaćem tržištu u prosincu 2020. u odnosu na studeni 2020. iznosi 101,0.

Klasa: 954-02/21-01/01
 Urbroj: 555-01-05-03-02-21-02
 Zagreb, 12. siječnja 2021.

Glavna ravnateljica
 Lidija Brković, v. r.